b'\n_START_ARTICLE_\nCharles Billich\n_START_PARAGRAPH_\nCharles Billich (Lovran, 6. rujna 1934.) - hrvatski slikar_NEWLINE_Rodio se u Lovranu kao Karlo Bili\xc4\x87. Zbog neslaganja s komunisti\xc4\x8dkim vlastima, par godina proveo je u zatvoru. Pu\xc5\xa1ten je uz pomo\xc4\x87 Crvenog kri\xc5\xbea, nakon \xc4\x8dega je emigrirao brodom u Australiju. Tamo \xc5\xbeivi od 1956. godine. Zavr\xc5\xa1io je studij umjetnosti u Melbourneu. Radio je razne poslove, dok nije postao poznati slikar. Motivi njegovih slika su vrlo raznoliki poput portreta, prikaza sportskih doga\xc4\x91anja, baleta, arhitekture, kazali\xc5\xa1ta, religijskih motiva itd. _NEWLINE_Bio je slu\xc5\xbebeni umjetnik velikog broja sportskih i kulturnih doga\xc4\x91anja poput utrke formule 1 u Melbourneu 1996. godine, kandidature Pekinga za Olimpijske igre i slu\xc5\xbebeni umjetnik Olimpijskih igri u Pekingu 2008. godine itd. Bio je slu\xc5\xbebeni umjetnik olimpijskih ekipa SAD-a i Australije, na Olimpijskim igrama u Atlanti 1996. godine, u Sydneyu 2000. godine, u Ateni 2004. godine i Pekingu 2008. godine. Sudjelovao je u obilje\xc5\xbeavanju 100. godina Nobelove nagrade 2001. godine. _NEWLINE_Imao je izlo\xc5\xbebe slika u sjedi\xc5\xa1tu Ujedinjenih naroda u New Yorku 2004. i 2006. godine, u Pekingu u sklopu Olimpijskih igara 2008. godine i u mnogim drugim gradovima \xc5\xa1irom svijeta poput Tokija, Rima, Hong Konga, Londona, Moskve, Melbournea, Sydneya itd. U Hrvatskoj je imao izlo\xc5\xbebe u Zagrebu 1994. godine i u Lovranu 1998. godine. Njegove slike nalaze se u muzejima i galerijama \xc5\xa1irom svijeta npr. u Vatikanu, u Olimpijskom muzeju u Lausanneu, u Muzeju Crvenog kri\xc5\xbea u \xc5\xbdenevi, u zgradi Ujedinjenih naroda u \xc5\xbdenevi, u zgradi japanskog parlamenta, u hramu Shaolin u Kini itd. Nalaze se i u Gradskom poglavarstvu Rijeke, u hrvatskom veleposlanstvu u Canberri i u australskom veleposlanstvu u Zagrebu. _NEWLINE_Naslikao je i ciklus slika posve\xc4\x87en hrvatskim znanstvenicima poput Ru\xc4\x91era Bo\xc5\xa1kovi\xc4\x87a, Slavoljuba Penkale, Nikole Tesle, Fausta Vran\xc4\x8di\xc4\x8da i dr. Slikao je i  bl. Alojzija Stepinca, pape Ivana Pavla II. i Benedikta XVI. _NEWLINE_Portretirao je u\xc5\xbeivo hrvatskog glazbenika Marka Perkovi\xc4\x87a Thompsona tijekom njegovog koncerta u Kostreni._NEWLINE_Dobio je velik broj nagrada, uklju\xc4\x8duju\xc4\x87i titulu po\xc4\x8dasnog gra\xc4\x91anina Atlante, po\xc4\x8dasni doktorat Ameri\xc4\x8dke \xc5\xa1portske akademije, nagrade u Australiji, Italiji, Kini i drugdje. O njemu je napisan ve\xc4\x87i broj knjiga. U Kinu su objavljene po\xc5\xa1tanske marke s motivima njegovih slika. Bio je prijatelj pape Ivana Pavla II., a dru\xc5\xbei se s mnogim glumcima i politi\xc4\x8darima poput Billa Clintona i Nelsona Mandele._NEWLINE_Hrvatski likovni kriti\xc4\x8dar Josip Depolo napisao je monografiju o Charlesu Billichu.'